II
 ТЕХНИЧЕСКИ СПЕЦИФИКАЦИИ, СВЪРЗАНИ С УНИКАЛНИЯ ИДЕНТИФИКАТОР
 РАЗДЕЛ 1
 Общи разпоредби
 Член 3
 Издател на идентификатори
 1. Всяка държава членка определя субект („издател на идентификатори“), отговарящ за генерирането и издаването на уникални идентификатори, в съответствие с членове 8, 9, 11 и 13 за максимален срок от една година от датата на влизане в сила на настоящия регламент за изпълнение.
 2. Държавите членки гарантират, че даден издател на идентификатори, който за изпълнението на своите функции възнамерява да използва услугите на подизпълнители, се разглежда като кандидат за поемането на тази функция само ако самоличността на всеки от предложените подизпълнители им е била съобщена.
 3. Издателят на идентификатори е независим и отговаря на критериите, определени в член 35.
 4. Всеки издател на идентификатори има уникален идентификационен код. Кодът се състои от буквено-цифрови знаци и отговаря на стандарта на Международната организация по стандартизация/Международната електротехническа комисия (ISO/IEC) 15459-2:2015.
 5. Когато един и същ издател на идентификатори е определен за повече от една държава членка, той се идентифицира с един и същ код.
 6. Държавите членки уведомяват Комисията за определянето на издателя на идентификатори и за неговия идентификационен код в срок от един месец след определянето му.
 7. Държавите членки гарантират, че информацията, свързана със самоличността на определения издател на идентификатори и с неговия идентификационен код, се публикува и до нея се предоставя онлайн достъп.
 8. Всяка държава членка въвежда подходящи мерки, за да се гарантира:
 а)
 че издателят на идентификатори, който тя е определила, продължава да отговаря на изискването за независимост в съответствие с член 35; и
 б)
 непрекъснатото предоставяне на услугите от следващите издатели на идентификатори, когато нов издател на идентификатори се определя да поеме предоставянето на услугите от предишния издател на идентификатори. За тази цел държавите членки изискват от издателя на идентификаторите да разработи план за прекратяване на дейността, в който се указва каква е процедурата, която трябва да се следва, за да се гарантира непрекъснатост на дейностите до определянето на новия издател на идентификатори.
 9. Издателят на идентификатори може да въведе и начислява такси за икономическите оператори единствено за генериране и издаване на единни идентификатори. Таксите са недискриминационни и пропорционални на броя на уникалните идентификатори, генерирани и издадени на икономически оператори, като се вземе предвид начинът на предоставяне.
 Член 4
 Компетентни издатели на идентификатори за генериране и издаване на уникални идентификатори
 1. За тютюневи изделия, произведени в Съюза, компетентният издател на идентификатори е субектът, определен за държавата членка, в която се произвеждат изделията.
 Чрез дерогация от първата алинея компетентният издател на идентификатори е субектът, определен за държавата членка, на чийто пазар са пуснати продуктите, когато това изискване е наложено от тази държава членка.
 2. За тютюневи изделия, внесени в Съюза, компетентният издател на идентификатори е субектът, определен за държавата членка, на чийто пазар са пуснати продуктите.
 3. За тютюневи изделия, опаковани заедно в Съюза, компетентният издател на идентификатори е субектът, определен за държавата членка, в която изделията са опаковани заедно.
 4. За тютюневи изделия, предназначени за износ, компетентният издател на идентификатори е субектът, определен за държавата членка, в която се произвеждат изделията.
